ОьрчIал багъру биялну бикIаншиврул |\nОьрчIал багъру биялну бикIаншиврул\nМайрал 7-нний ДР-лул БакIчи Владимир Васильевлул каялувшиврий хьунни оператив батIаву. Муний гьартану ххал бивгьунни республикалий оьрчIал багъ-яслирду биял бакъашиврул масъала ва ми биял бувансса ххуллурду.\nМасъалалул хIакъираву махъ лавхъунни Дагъусттаннал дуккаврил ва элмулул министрнал буржру чIумуйсса бартбигьлагьимур Альбина Аруховал. Мунил тIимунийну, АьФ-лул Президентнал «майрал» хIукму биттур буллай, 2013 шиная 2016 шинайннин Дагъусттаннай бувну бур 108 багъ-ясли, ми баврийну дузал хьуну бур 35 азара оьрчIансса кIанттурду.\nРегиондалий 2013 шиннардий цинявппагу бувну бур 136 оьрчIал багъ. Амма республикалий ми уттигу биялну бакъар, анжагъ 84% оьрчIал щаллуну бур багъирдавусса кIанттурдал. ОьрчIал багъирдавун яржа бувгьуну бур ттигу 18 азаллий 100 оьрчIал. ЦIанасса ппурттуву республикалий зий бур 836 оьрчIал багъ, миннува 756 бур муниципал оьрчIал багъру, 22 – паччахIлугъралсса, 58 – цивппа заллусса.\nВладимир Васильевлул тIи­мунийну, цIанасса ппурттуву бюджет­рал арцух бюхълай бакъар оьрчIал багъру буллан. МуницIунма, махъсса ппурттуву республикалий налогру гьарзану ратIлан бивкIунни, мунияту чара бакъа дузал буван аьркинми масъалартту чулийн буккан буллан аьркинни. Мунал пикрилий, бучIия ишла дуван частниктурал ва паччахIлугърал цачIусса оьрчIал багъру баврил мухIлухIин. «Жунма аьркинни ччясса мутталий буван 22 оьрчIал багъ ва буруганну, цукунсса кумаг буван бюхъан тIий бурив частниктураща», — увкунни республикалул каялувчинал.\nХхал бигьлагьисса масъалалул хIакъираву ихтилат бунни ДР-лул экономикалул министрнал буржру чIумуйсса бартбигьлагьима ХIажи Султановлул. Мунал бувсунни циксса арцу харж дуван бюхъан тIий бу­ссарив республикалул бюджетравату оьрчIал багъру буван.\nОператив батIаврий ихтилат бунни мукунма Дагъусттаннал строительствалул ва ЖКХ-лул министр Малик Баглиевлул, цаппара муниципал сакиншиннардал бакIчитурал. Миннал бувсунни цачIара оьрчIал багъру баврил тагьар цукунсса ду­ссарив.\nПредыдущая записьВ Новолакском районе отметили День ПобедыСледующая записьЦIуну буллалисса мизитраву – лакрал кьини